b"\n_START_ARTICLE_\nTartu JK Welco\n_START_SECTION_\nAjalugu\n_START_PARAGRAPH_\nEsimest korda tuli mitmetest hilisematest Welco p\xc3\xb5him\xc3\xa4ngijatest koosnev seltskond v\xc3\xb5istlusm\xc3\xa4ngudeks kokku 6. oktoobril 2007, mil toona veel JK Masuudinaise nime all osaleti kahep\xc3\xa4evasel Tartu Meistriv\xc3\xb5istluste turniiril. Kuigi turniir osutus meeskonna jaoks \xc3\xbcsna edutuks, algas sealt s\xc3\xbcndmustejada, mis viis selleni, et t\xc3\xa4pselt pool aastat hiljem \xe2\x80\x93 6. aprillil \xe2\x80\x93 joosti juba JK Welco Elektri nime all v\xc3\xa4ljakule esimeses ametlikus kohtumises V\xc3\xa4ikese Karika raames. Vahepealsel perioodil teostas klubi asutaja ja esimene peatreener Mirko Kikkam\xc3\xa4gi Tartu klubi- ja k\xc3\xb5rtsumaastikul v\xc3\xa4rbamist\xc3\xb6\xc3\xb6d ning 2008. aasta alguseks oli esialgu \xc3\xbcsna armetu mulje j\xc3\xa4tnud JK Masuudinaise seltskonnale lisandunud palju eri liigades karastunud m\xc3\xa4ngumehi. P\xc3\xa4rast mitmeid \xc3\xa4ra\xc3\xbctlemisi \xc3\xb5nnestus 2008. aasta alguses leida ka sponsor \xe2\x80\x93 O\xc3\x9c Welco Elekter. Sellega sai meeskond ka nime \xe2\x80\x93 JK Welco Elekter. Klubi asutasid ametlikult Mirko Kikkam\xc3\xa4gi ja Andres Reiljan 2008. aasta veebruari alguses.\n_START_SECTION_\nAlgusaastad (2008\xe2\x80\x932012)\n_START_PARAGRAPH_\n2008. aastal alustas JK Welco Elekter m\xc3\xa4ngimist Eesti Meistriv\xc3\xb5istluste IV liiga l\xc3\xb5unatsoonis. Deb\xc3\xbc\xc3\xbcthooaeg kujunes meeskonnale \xc3\xbcsna keeruliseks. Paljud m\xc3\xa4ngijad ei omanud eelnevalt mingit liigas m\xc3\xa4ngimise kogemust, esimesi samme peatreenerina tegi ka noor Mirko Kikkam\xc3\xa4gi. Meeskond l\xc3\xb5petas hooaja 21 punktiga 22 m\xc3\xa4ngust ja 9. kohaga. V\xc3\xa4ikeses Karikas j\xc3\xb5uti 2. ringi, kus tuli vastu v\xc3\xb5tta 1:4 kaotus II liiga klubilt Tallinna FC An\xc5\xbeilt. EJL-i Aastal\xc3\xb5puturniirilt toodi koju JK Welco Elektri ajaloo esimene karikas. Turniir l\xc3\xb5petati 3. kohaga, sealjuures valiti Mikk Valtna turniiri parimaks m\xc3\xa4ngijaks._NEWLINE_2009. aastal j\xc3\xa4tkas JK Welco Elekter m\xc3\xa4ngimist IV liiga l\xc3\xb5unatsoonis. V\xc3\xb5istkonnaga liitus mitu m\xc3\xa4ngijat, neist t\xc3\xa4helepanuv\xc3\xa4\xc3\xa4rseim on praegune Welco kapten Timo Kuus, kes on varem m\xc3\xa4nginud ka Eesti Meistriliigas. Meeskond l\xc3\xb5petas hooaja liigas 3. kohaga, kogudes 20 m\xc3\xa4ngust 11 v\xc3\xb5itu ja 35 punkti. \xc3\x9cleminekum\xc3\xa4ngudes tuli siiski kindlalt alla vanduda Koeru SK-le. Mikk Valtna oli sel hooajal 17 liigas l\xc3\xb6\xc3\xb6dud v\xc3\xa4ravaga IV liiga l\xc3\xb5unatsooni suurim v\xc3\xa4ravak\xc3\xbctt. 2009. aasta hooaja suurimaks \xc3\xb5nnestumiseks v\xc3\xb5ib aga pidada m\xc3\xa4nge V\xc3\xa4ikeses Karikas, kus j\xc3\xb5uti 8 parema hulka, kusjuures 1/8 finaalis alistati tugev Raasiku FC Joker. Aastal\xc3\xb5puturniiril piirduti alagrupiturniiriga._NEWLINE_2010. aastal j\xc3\xa4tkas JK Welco Elekter samuti IV liiga l\xc3\xb5unatsoonis. Meeskonnas toimus aga mitu \xc3\xbcmberkorraldust, millest m\xc3\xa4rkimisv\xc3\xa4\xc3\xa4rseimaks v\xc3\xb5ib pidada peatreenerivahetust. Senini m\xc3\xa4ngiva peatreenerina tegutsenud Mirko Kikkam\xc3\xa4e mantlip\xc3\xa4rijaks sai kogenud Boriss Hrabrov. Lisaks liitusid Eesti Meistriliiga kogemusega Sergei Ott\xc5\xa1ik ja Eldar Rassulov. Kogu liigahooaja v\xc3\xa4ltel heitles Welco liigav\xc3\xb5idu eest Viljandi JK Liverpool Pubiga. Omavaheline 2:2 viik eelviimases voorus viis liigakarika Viljandisse. 2. kohaga lunastas Welco aga p\xc3\xa4\xc3\xa4sme III liigasse. Head resultatiivsust n\xc3\xa4itas sel hooajal Mikk Valtna, kes l\xc3\xb5i 18 m\xc3\xa4ngus 35 v\xc3\xa4ravat, olles sellega k\xc3\xb5ikide Eesti liigade peale suurim v\xc3\xa4ravak\xc3\xbctt. 2010. hooajal osutusid nii V\xc3\xa4ike karikas kui ka Eesti jalgpallikarikas Welco jaoks ebaedukaks. Suures Karikas kohtuti sealjuures 2010. aastal Esiliigast Meistriliigasse p\xc3\xa4\xc3\xa4senud Lasnam\xc3\xa4e FC Ajaxiga, kellelt v\xc3\xb5eti vastu 0:3 kaotus. Tartu linna Meistriv\xc3\xb5istlustel saavutas esindusmeeskond 2010. aastal 6. koha, aastal\xc3\xb5puturniiril korrati aga 2008. aasta saavutust ja l\xc3\xb5petati kolmandana._NEWLINE_Hooajal 2011 alustas JK Welco Elekter m\xc3\xa4nge juba aste k\xc3\xb5rgemal \xe2\x80\x93 III liiga l\xc3\xb5unatsoonis. Meeskonnaga liitusid mitmes Eesti noortekoondises m\xc3\xa4nginud Tartu JK Tammeka kasvandik Marti P\xc3\xa4hn ja sama klubi endine m\xc3\xa4ngija Veiko Seliste, Kivi\xc3\xb5li Tamme Autost tuli keskkaitsja Juri Avdonin. Kevadring ei alanud klubile k\xc3\xb5ige edukamalt \xe2\x80\x93 kaotati punkte eeldatavalt n\xc3\xb5rgemate vastaste vastu ja kuna eelmiste hooaegade parim v\xc3\xa4ravak\xc3\xbctt Mikk Valtna viibis v\xc3\xa4lisl\xc3\xa4hetuses, tekkis probleeme v\xc3\xa4ravasoonele saamisega. S\xc3\xbcgisringis v\xc3\xb5istkonna m\xc3\xa4ng paranes ja liiga l\xc3\xb5petati igati korralikult 4. kohal. Suures karikas JK Welco Elekter v\xc3\xa4lja 1/16 finaali, kus pidi tunnistama Meistriliiga klubi FC Kuressaare 2:1 paremust. Aastal\xc3\xb5puturniiril v\xc3\xb5ideti pingelises penaltiseerias Eesti koondis ja saavutati 3. koht. Turniiri parimaks v\xc3\xa4ravavahiks kuulutati Welco v\xc3\xa4ravavaht Lauri S\xc3\xa4rak._NEWLINE_Oma juubelihooaega alustas Welco juba kahe v\xc3\xb5istkonnaga \xe2\x80\x93 lisaks III liigas m\xc3\xa4ngivale esindusv\xc3\xb5istkonnale sai IV liigas tuleristsed ka duubelv\xc3\xb5istkond. See tekitas rohkelt koosseisulisi probleeme, kuna m\xc3\xa4ngijaid pidi j\xc3\xa4tkuma m\xc3\xb5lema v\xc3\xb5istkonna jaoks. Esindusmeeskonnast lahkus ka Mikk Valtna, kevadringis puudus ka Eldar Rassulov. K\xc3\xb5ik need tegurid m\xc3\xa4ngisid rolli selles, et kevadringi v\xc3\xb5ib pidada l\xc3\xa4bikukkunuks. S\xc3\xbcgisvooru eel otsustas klubi juhatus loobuda senise peatreeneri Boris Hrabrovi teenetest ja kutsus esindusv\xc3\xb5istkonna t\xc3\xbc\xc3\xbcri juurde tagasi deb\xc3\xbctandist peatreeneri Mikk Valtna. Lisaks lisandus v\xc3\xb5istkonnaga endine Eesti noortekoondislane Marten Kihho, kes t\xc3\xb5i meeskonna r\xc3\xbcndeliini vajalikku kvaliteeti. Uue peatreeneri k\xc3\xa4e all v\xc3\xb5istkonna m\xc3\xa4ng paranes ja s\xc3\xbcgisring l\xc3\xb5petati rahuldaval 5. kohal. Karikav\xc3\xb5istlustel l\xc3\xb5ppes teekond juba 1/32-finaalis, kui kaotati endistele liigakaaslastele FC Elvast 1:6. Ka V\xc3\xa4ikses Karikas j\xc3\xa4i laeks 1/32-finaal \xe2\x80\x93 kodustaadionil vannuti 1:2 alla Tabasalu Jalgpalliklubile.\n_START_SECTION_\nTeine liiga ja nimekuju muutus (2013\xe2\x80\x932015)\n_START_PARAGRAPH_\nHooaeg 2013 algas Welco jaoks keerulise otsusega \xe2\x80\x93 seoses liigas\xc3\xbcsteemi \xc3\xbcmberkujundamisega ning Esiliiga B loomisega tekkis Eesti Jalgpalli Liidul probleeme II liiga komplekteerimisega. Kuna mitmed k\xc3\xb5rgema asetusega klubid \xc3\xbctlesid koha \xc3\xa4ra, siis pakkus EJLi president Aivar Pohlak kohta Welcole. Klubi otsustas v\xc3\xa4ljakutse vastu v\xc3\xb5tta. Nagu arvata oli, osutus hooaeg keeruliseks ning Welco v\xc3\xb5itles tabeli tagumises pooles liigasse p\xc3\xbcsimaj\xc3\xa4\xc3\xa4mise nimel. Noorenenud koosseis n\xc3\xa4itas hooaja l\xc3\xb5pus aga head minekut ning uute liitujate \xe2\x80\x93 Andres Joosep Jr, Marten Marguse ja Oliver Vare \xe2\x80\x93 toel v\xc3\xb5ideldi liigas k\xc3\xa4tte 11. koht. Karikav\xc3\xb5istlused olid Welco jaoks hooajal 2013 aga edukad \xe2\x80\x93 nii v\xc3\xa4ikestel kui ka Evald Tipneri jalgpallikarikav\xc3\xb5istlustel j\xc3\xb5uti 16 tugevama hulka._NEWLINE_Welco alustas 2014 hooaega enesekindlalt ja ambitsioonikalt eesm\xc3\xa4rgiga eelmise hooaja ebaedu liigas \xc3\xbcmber p\xc3\xb6\xc3\xb6rata. Uusi t\xc3\xa4iendusi tuli igasse liini \xe2\x80\x93 kogenud Erki Kade, endine noortekoondislane Siim Sillaots, linnarivaalist SK 10st tulnud v\xc3\xa4ledajalgne Siim Kaasik ning poole hooaja peal liitunud k\xc3\xb5va meistriliigakogemusega VV Kaido Koppel viisid m\xc3\xa4ngukvaliteedi uuele tasemele. Hooaja l\xc3\xb5ppfaasis m\xc3\xa4ngiti koguni liigast edasip\xc3\xa4\xc3\xa4su peale, ent eba\xc3\xb5nn viimastes m\xc3\xa4ngudes j\xc3\xa4ttis elektrikute esindusv\xc3\xb5istkonna k\xc3\xb5rgele III kohale liigas. Edu liigas ei suudetud aga korrata karikav\xc3\xb5istlustel \xe2\x80\x93 v\xc3\xa4ikese karika v\xc3\xb5istlustel j\xc3\xa4\xc3\xa4di pidama koguni 1/64 finaali, ka Evald Tipneri jalgpallikarikav\xc3\xb5istlustel ei v\xc3\xb5idetud \xc3\xbchtegi m\xc3\xa4ngu ning piirduti 1/32 finaaliga. _NEWLINE_2015. aasta hooaeg algas klubis suurte muudatustega \xe2\x80\x93 palgati esimene ametlik t\xc3\xb6\xc3\xb6taja, kui tegevjuhiks sai esindusv\xc3\xb5istkonna peatreener Siim Valtna. Lisaks t\xc3\xa4iendati v\xc3\xb5istkonda Levadia ja Tammeka duubelv\xc3\xb5istkondade endise p\xc3\xb5himehe, Hannes Tiruga, ning taas j\xc3\xb5udis koju klubi elav legend Mikk Valtna. Suurima muudatusena otsustas aga MT\xc3\x9c Jalgpalliklubi Welco muuta v\xc3\xb5istkondade nimekuju \xe2\x80\x93 alates 2015. hooajast m\xc3\xa4ngivad k\xc3\xb5ik tiimid Tartu JK Welco nime all._NEWLINE_P\xc3\xb5nev hooaeg II liiga P\xc3\xb5hja/Ida piirkonnas l\xc3\xb5petati k\xc3\xb5rge teise kohaga, liigav\xc3\xb5idu v\xc3\xb5tnud Paide Linnameeskond II j\xc3\xa4i Welcost viie punkti kaugusele. Liiga teine koht t\xc3\xa4hendas \xc3\xbcleminekum\xc3\xa4nge, kus kohtuti Tallinna FC Puumaga. Welco v\xc3\xb5itis avam\xc3\xa4ngu kodus suurelt 5:0 ning kuigi kordusm\xc3\xa4ng v\xc3\xb5\xc3\xb5rsil kaotati 0:2, t\xc3\xa4hendas \xc3\xbcldkokkuv\xc3\xb5ttes seis 5:2, et Welco p\xc3\xa4\xc3\xa4ses m\xc3\xa4ngima Esiliiga B-sse._NEWLINE_2015. aasta karikav\xc3\xb5istlustel j\xc3\xb5udis Welco Evald Tipneri karikasarjas 1/16-finaali, kus vastaseks oli hiljem Eesti meistriliiga v\xc3\xb5itjaks tulnud FC Flora. M\xc3\xa4ng peeti Tartu Tamme staadioni kunstmuruv\xc3\xa4ljakul ning kohtumist vaatama tulnud 747 pealtvaatajat oli viimaste aastate suurim publikunumber Tartu jalgpallis. Welco kaotas kohtumise 0:2. V\xc3\xa4ikestel karikav\xc3\xb5istlustel j\xc3\xb5udis Welco veerandfinaali ning kohtus p\xc3\xa4\xc3\xa4su eest nelja parema hulka hilisema karikav\xc3\xb5itja FC Merkuuriga, kellele kaotati 1:4.\n_START_SECTION_\n2016\xe2\x80\x93\n_START_PARAGRAPH_\nEsimene aasta Esiliiga B-s algas Welcole bravuurikalt, kui enesekindlalt ja edukalt m\xc3\xa4nginud v\xc3\xb5istkond t\xc3\xb5usis liigas kiiresti esimeste sekka. Koosseisuga liitusid nii noortekoondislane Kristofer Reinberg, FC Levadia III v\xc3\xb5istkonnast Hendrik Vellama kui poole hooaja pealt ka endine FC Flora m\xc3\xa4ngumees Kaarel Torop. Liiga \xc3\xbchtlane tase tekitas olukorra, kus alles hooaja l\xc3\xb5pufaasis sai selgeks, et elektrikute esindusv\xc3\xb5istkond tagas III kohaga endale p\xc3\xa4\xc3\xa4su \xc3\xbcleminekum\xc3\xa4ngudele. Selle raames kohtuti N\xc3\xb5mme Kalju FC U21 v\xc3\xb5istkonnaga ning esimese m\xc3\xa4ngu lumisel Annelinna staadionil v\xc3\xb5itsid kaljukad 4:2. Siiski m\xc3\xa4nguskoor t\xc3\xbchistati Eesti jalgpalli raputanud Hendrik P\xc3\xbcrgi skandaali t\xc3\xb5ttu \xe2\x80\x93 nimelt m\xc3\xa4ngis Kalju eest m\xc3\xa4ngu\xc3\xb5igust mitte omanud Hendrik P\xc3\xbcrg, mist\xc3\xb5ttu N\xc3\xb5mme v\xc3\xb5istkond sai tehnilise kaotuse ja Esiliigasse t\xc3\xb5usis JK Welco esindusv\xc3\xb5istkond!_NEWLINE_Evald Tipneri Karikav\xc3\xb5istluste raames loositi JK Welco seekord samuti kokku FC Flora esindusv\xc3\xb5istkonnaga \xe2\x80\x93 kahjuks ei suutnud elektrikud seekord floorakatele suurt vastupanu osutada ja 1/32-finaalist l\xc3\xa4ks 8:0 v\xc3\xb5iduga edasi Eesti meisterklubi._NEWLINE_2017 hooaeg oli JK Welco jaoks esimene Esiliigas ja ilmselgelt osutus see klubi jaoks liiga k\xc3\xb5vaks p\xc3\xa4hkliks - deb\xc3\xbc\xc3\xbcthooajal suudeti koguda vaid 19 punkti, mis j\xc3\xa4ttis elektrikud kindlalt liigatabeli viimaseks. Kuigi Eesti jalgpalli vapustanud tormi - \xc3\xbchinesid FCI Tallinn ja FC Levadia ning II liigasse liigutati finantsprobleemide t\xc3\xb5ttu JK Sillam\xc3\xa4e Kalev - suutis JK Welco oma Esiliiga koha s\xc3\xa4ilitada, siis otsustati 2018 hooaja eel l\xc3\xb5petada koost\xc3\xb6\xc3\xb6 kauaaegse peatreeneri Siim Valtnaga. Valtna asus endise JK Welco v\xc3\xa4ravavahi Kaido Koppeli k\xc3\xb5rval juhendama linnarivaal Tartu JK Tammekat ning Welco leidis endale uue peatreeneri tegevuse l\xc3\xb5petanud FCI Tallinnast. UEFA Pro litsentsiga Yusuf Erdogan Saksamaalt v\xc3\xb5ttis 2018. \xc3\xbcle uuenenud ja noorenenud Elektrikute esindusv\xc3\xb5istkonna ohjad.\n_START_SECTION_\nElectric Legion\n_START_PARAGRAPH_\nTartu JK Welco on Eesti jalgpallimaastikul tuntud oma rohkearvulise ja valjuh\xc3\xa4\xc3\xa4lse f\xc3\xa4nnibaasi t\xc3\xb5ttu, missugust v\xc3\xa4hemalt amat\xc3\xb6\xc3\xb6rjalgpalli tasemel pole \xc3\xbchelgi jalgpalliklubil. Welco toetajad on koondunud nime Electric Legion alla. Esimene pool nimest \xe2\x80\x93 Electric \xe2\x80\x93 on tuletatud klubi ajaloolisest nimest (JK Welco Elekter) ning teine osa \xe2\x80\x93 Legion (eesti keeles leegion) \xe2\x80\x93 s\xc3\xbcmboliseerib \xc3\xbchtekuuluvustunnet, mis on kogu Welco organisatsiooni l\xc3\xa4biv m\xc3\xb5te. Electric Legion loodi sarnaselt v\xc3\xb5istkonnaga 2008. aastal ning see on kiiresti kasvanud \xc3\xbcheks Eesti jalgpalli suuremaks supporter army'ks. Praegu koosneb Electric Legion 150st rohkemal v\xc3\xb5i v\xc3\xa4hemal m\xc3\xa4\xc3\xa4ral aktiivsest Welco toetajast. Lisaks kodulinnale Tartule on Welco toetajaid ka Tallinnas, Suurbritannias, Hollandis, Hispaanias, Portugalis jne._NEWLINE_Electric Legionil on tekkinud konflikte ka teiste klubide organiseerumata f\xc3\xa4nnidega. K\xc3\xb5ige vihasemad vastasseisud on Legionil klubi algusaegadest Viljandi JK Tulevik II ja FC Tabivere toetajatega. Alates 2015. aastast on \xc3\xbcheks oodatumaks grudge-m\xc3\xa4nguks kohtumine Raasiku FC Jokeri toetajatega. Lisaks on t\xc3\xb5usmine Esiliigasse toonud kaasa tulised derbim\xc3\xa4ngud FC Elva vastu ning Siim Valtna nimelise Tartu Derbi Tartu FC Santose vastu. _NEWLINE_Electric Legioni logo disaini autor on Welco v\xc3\xa4ravavaht Lauri S\xc3\xa4rak (ka v\xc3\xb5istkonna logo on tema disainitud). Sellel on kujutatud Vana-Rooma gladiaatori kiivrit ning stiliseeritud kirjas f\xc3\xa4nniklubi nime.\n_START_SECTION_\nTartu JK Welco naiskond\n_START_PARAGRAPH_\nAlates 2016. hooajast tegutseb klubi juures ka Welco Naiskond, mis osaleb Eesti naiste rahvaliigas. Deb\xc3\xbc\xc3\xbcthooajal tegutses peatreenerina JK Welco naisteps\xc3\xbchholoog ja naisjalgpalli metoodik Silver Jahimees. Alates hooajast 2017. v\xc3\xb5tsid ohjad \xc3\xbcle Andres Joosep Jr ja Edgar Leht, kes t\xc3\xbc\xc3\xbcrisid peatreeneriduona naiselektrikud oma alagrupi v\xc3\xb5itjaks. Rahvaliiga 1/2-finaalis tuli siiski tunnistada FC ERR 2:1 paremust."